《陪杨仲弘先生观董羽画江叟吹笛天龙夜降图》
元代·朱德润

黑云冥冥江叟出，暮泊孤舟夜吹笛。怪雨盲风动地来，奔涛只欲沈江国。

一声吹罢关河黑，乱石随波山树侧。云端夭矫见双龙，水气高寒星渐没。

闻声解意似相感，一曲未终人听寂。吾闻应乾龙在天，潜鳞或跃藏深渊。

仙翁幻术偶惊世，粉图萧瑟能相传。宋初董生学画龙，龙惊皇储真枝穷。

三百年来似转瞬，空令丹雘留遗踪。请君急缄卷还客，叟似欲言龙欲逸。

淮南赤日土欲焦，祈汝飞腾作甘泽。

作者简介：（1294—1365）睢阳人，徙吴中，字泽民。工画山水人物，能诗，善书。仁宗延祐末荐授应奉翰林文字，兼国史院编修。英宗嗣位，出为镇东儒学提举，后弃官归。顺帝至正中，起为行中书省照磨，摄守长兴。有《存复斋集》。